Hrvatska agencija za nadzor financijskih usluga

**Hrvatska agencija za nadzor financijskih usluga** (skraćeno **HANFA**) je samostalna pravna osoba s javnim ovlastima u čiji djelokrug i nadležnost spada nadzor financijskog tržišta, nadzora svih pravnih ili fizičkih osoba (*subjekti nadzora*) koje se bave pružanjem financijskih usluga, savjetovanjem na financijskom tržištu, prodajom, posredovanjem ili upravljanjem imovinom korisnika financijskih usluga te nadzor financijskih usluga koje subjekti nadzora pružaju.

HANFA je službeno započela s radom 1. siječnja 2006. godine spajanjem Agencija za nadzor mirovinskih fondova i osiguranja (HAGENA), Komisije za vrijednosne papire i Direkcije za nadzor društava za osiguranje.

Temeljni ciljevi HANFA-e su promicanje i očuvanje stabilnosti financijskog sustava i nadzor zakonitosti poslovanja subjekata nadzora.
Agencija se rukovoditi načelima transparentnosti, izgradnje povjerenja među sudionicima financijskog tržišta i izvješćivanja potrošača.

HANFA je dužna jednom godišnje za proteklu kalendarsku godinu podnijeti Vladi Republike Hrvatske i Hrvatskom saboru izvješće o svom radu i stanju financijskih institucija i tržišta koje ulaze u njen djelokrug i nadležnost.

Među prvim velikim izazovima pred kojim se HANFA našla, bila je prodaja farmaceutske kompanije PLIVA d.d.

## Ustrojstvo
HANFA ima upravu koja se sastoji od pet članova od kojih je jedan predsjednik. Predsjednika i članove uprave imenuje i razrješava Hrvatski sabor na prijedlog Vlade Republike Hrvatske. Predsjednik Uprave zastupa HANFA-u i rukovodi njenim radom. Sve odluke iz djelokruga i nadležnosti HANFA-e, uprava donosi na sjednicama većinom od najmanje tri glasa, uz ispunjavanje uvjeta kvoruma od tri člana.

Savjet je savjetodavno tijelo HANFA-e koje se sastoji od devet članova od kojih tri člana imenuje Vlada Republike Hrvatske, a ostalih pet članova biraju predstavnici udruga subjekata nadzora pri Hrvatskoj gospodarskoj komori, dok je predsjednik uprave član po službenoj dužnosti. Savjet Agencije daje mišljenja, stručne i znanstvene savjete radi razvoja nadzorne prakse.

## Djelokrug i nadležnost
U obavljanju svojih javnih ovlasti, HANFA je ovlaštena:
* donositi propise za provedbu zakona koji dotiču njezin djelokrug - Zakona o HANFA-i, Zakona o tržištu vrijednosnih papira, Zakona o investicijskim fondovima, Zakona o privatizacijskim investicijskim fondovima, Zakona o preuzimanju dioničkih društava, Zakona o Fondu hrvatskih branitelja iz Domovinskog rata i članova njihovih obitelji, Zakona o Umirovljeničkom fondu, Zakona o obveznim i dobrovoljnim mirovinskim fondovima, Zakona o mirovinskim osiguravajućim društvima i isplati mirovina na temelju individualne kapitalizirane štednje, Zakona o osiguranju, Zakona o posredovanju i zastupanju u osiguranju i drugih zakona kada je zakonom ovlaštena.
* obavljati nadzor nad poslovanjem:
** burzi i uređenih javnih tržišta, ovlaštenih društava i izdavatelja vrijednosnih papira,
** društava za upravljanje investicijskim, privatizacijskim investicijskim i mirovinskim fondovima, investicijskim fondovima, privatizacijskim investicijskim fondovima, mirovinskim fondovima, Fondom hrvatskih branitelja iz Domovinskog rata i članova njihovih obitelji i Umirovljeničkim fondom,
** brokerskih društava, brokera i investicijskih savjetnika,
** institucionalnih ulagatelja,
** Središnje depozitarne agencije,
** Središnjeg registra osiguranika,
** društava za osiguranje, mirovinskih osiguravajućih društava, zastupnika i posrednika u osiguranju,
** pravnih osoba koje se bave poslovima leasinga i faktoringa, osim ako ih banke obavljaju unutar svoje registrirane djelatnosti.
* nalagati mjere za otklanjanje utvrđenih nezakonitosti i nepravilnosti.
* izdavati i oduzimati:
** dozvole, odobrenja i suglasnosti kada je za to ovlaštena zakonom,
** licencije, autorizacije, odobrenja i suglasnosti kada je za to ovlaštena Zakonom o obveznim i dobrovoljnim mirovinskim fondovima i Zakonom o mirovinskim osiguravajućim društvima i isplati mirovina na temelju individualne kapitalizirane štednje i
** odobrenja i suglasnosti kada je za to ovlaštena Zakonom o osiguranju, Zakonom o posredovanju i zastupanju u osiguranju, Pravilnikom o uvjetima za dobivanje ovlaštenja za obavljanje aktuarskih poslova i Pravilnikom o uvjetima za dobivanje ovlaštenja za obavljanje poslova za posredovanje i zastupanje u osiguranju.
* poticati, organizirati i nadgledati mjere za učinkovito funkcioniranje financijskog tržišta.
* voditi knjige i registre u skladu sa zakonima.
* pokretati inicijativu za donošenje zakona i drugih propisa i informirati javnost o načelima po kojima djeluje financijsko tržište.
* donositi podzakonske akte radi propisivanja uvjeta, načina i procedura za jedinstveno obavljanje nadzora unutar svog djelokruga i nadležnosti.
* davati mišljenje o provedbi zakona na zahtjev stranaka u postupku ili osoba koje dokažu svoj pravni interes.
* poduzimati druge mjere i obavljati druge poslove u skladu sa zakonskim ovlaštenjima.
* izvješćivati ostala nadzorna, upravna i pravosudna tijela o svim pitanjima koja se neposredno ili posredno tiču njihove nadležnosti i djelokruga, povodom postupaka koja se vode pred tim tijelima a u svezi su s postupcima iz djelokruga i nadležnosti HANFA-e.

## Vanjske veze
* Službene stranice HANFA-e 
* Zakon o Hrvatskoj agenciji za nadzor financijskih usluga